b"\n_START_ARTICLE_\nOjo karalyst\xc4\x97\n_START_SECTION_\nAnkstyvasis laikotarpis\n_START_PARAGRAPH_\nOjo karalyst\xc4\x97 tradici\xc5\xa1kai laikoma viena i\xc5\xa1 septyni\xc5\xb3 pirmosios kartos jorub\xc5\xb3 valstybi\xc5\xb3, kuri\xc4\x85 \xc4\xafk\xc5\xabr\xc4\x97 vienas i\xc5\xa1 If\xc4\x97s karaliaus Oduduvos palikuoni\xc5\xb3. Antrasis jo s\xc5\xabnus Oranjanas paliko \xc5\xa1vent\xc4\x85j\xc4\x85 If\xc4\x99 ir su savo palyda persik\xc4\x97l\xc4\x99s tolyn \xc4\xaf \xc5\xa1iaur\xc4\x99 \xc4\xafk\xc5\xabr\xc4\x97 ten savo miest\xc4\x85. Tai buvo Oyo Ile, arba senasis Ojas. Oranjanas tapo pirmuoju miesto-valstyb\xc4\x97s valdovu, kurio titulas buvo alafinas._NEWLINE_Po Oranjano vald\xc4\x97 jo palikuonys Ad\xc5\xbeaka, Sango, Kori ir kiti, kurie stiprino miest\xc4\x85, pl\xc4\x97t\xc4\x97 valstyb\xc4\x97s teritorijas. Mieste i\xc5\xa1dygo galingi r\xc5\xabmai ir valstybinis turgus, simbolizuojantys alafino gali\xc4\x85._NEWLINE_Kadangi Ojas buvo Jorubalando \xc5\xa1iauriniame pakra\xc5\xa1tyje, j\xc4\xaf supo nedraugi\xc5\xa1kos kaimynin\xc4\x97s valstyb\xc4\x97s. Stipriausi Ojo kaimynai buvo Nup\xc4\x97 ir Borgu. Apie 1535\xc2\xa0m., valdant Onigbogi, Nup\xc4\x97s valdovas Tsoed\xc4\x97 nukariavo Oj\xc4\x85 ir sunaikino sostin\xc4\x99. Ojo monarchija buvo priversta i\xc5\xa1sikelti \xc4\xaf draugi\xc5\xa1k\xc4\x85 Borgu, kur kur\xc4\xaf laik\xc4\x85 gyveno tremtyje.\n_START_SECTION_\nImperinis laikotarpis\n_START_PARAGRAPH_\nOjo atgimim\xc4\x85 prad\xc4\x97jo Onigbogi an\xc5\xabkas Eguguojo, kuris pastat\xc4\x97 nauj\xc4\x85 Ojo sostin\xc4\x99 Oyo Igboho Nup\xc4\x97s nekontroliuojamoje teritorijoje. Jis ir jo tiesioginiai palikuonys vald\xc4\x97 atkurt\xc4\x85 Ojo karalyst\xc4\x99 i\xc5\xa1 ten. Jiems pavyko sukurti imperij\xc4\x85, apjungiant daugum\xc4\x85 jorub\xc5\xb3 valstybi\xc5\xb3. XVI a. pabaigos\xe2\x80\x93XVII a. prad\xc5\xbeios Ojas tapo did\xc5\xbeiausia valstybe jorub\xc5\xb3 istorijoje. Buvo sustiprinta armija, ypa\xc4\x8d kavalerija, kurios strukt\xc5\xabr\xc4\x85 jorubai k\xc5\xabr\xc4\x97 remdamiesi savo \xc5\xa1iaurini\xc5\xb3 kaimyn\xc5\xb3 pavyzd\xc5\xbeiu._NEWLINE_Abipa galutinai sutramd\xc4\x97 Nup\xc4\x97s agresij\xc4\x85 ir sugr\xc4\x85\xc5\xbeino sostin\xc4\x99 \xc4\xaf Oyo Ile. Nors nepavyko nukariauti Benino karalyst\xc4\x97s pietry\xc4\x8diuose, XVI a. pabaigoje Ojui duokl\xc4\x99 mok\xc4\x97jo Verg\xc5\xb3 kranto ad\xc5\xbeai ir eve valstyb\xc4\x97s. Ojo teritorijos pl\xc4\x97tra t\xc4\x99s\xc4\x97si iki pat XVIII a._NEWLINE_Did\xc5\xbeiausia kli\xc5\xabtis Ojo ekspansijai buvo vakarin\xc4\x97je pa\xc5\xa1on\xc4\x97je i\xc5\xa1augusi Dahom\xc4\x97jos karalyst\xc4\x97. 1728\xc2\xa0m. Ojo armija u\xc5\xbepuol\xc4\x97 pastar\xc4\x85j\xc4\x85 bet susid\xc5\xabr\xc4\x97 su stipriu pasiprie\xc5\xa1inimu. Po ilgai trukusio karo Dahom\xc4\x97ja buvo priversta tapti Ojo vasale. Per jos stiprius uostus Ojas \xc4\xafgijo galimyb\xc4\x99 vystyti verg\xc5\xb3 prekyb\xc4\x85 ir taip stipr\xc4\x97ti.\n_START_SECTION_\nV\xc4\x97lyvasis laikotarpis\n_START_PARAGRAPH_\n1754\xc2\xa0m. \xc5\xbeym\xc4\x97jo Ojo silpimo prad\xc5\xbei\xc4\x85. Tuometinis Ojo ba\xc5\xa1orunas (ministro pirmininko atitikmuo) Gaha inspiravo soste intrigas, kuri\xc5\xb3 metu tur\xc4\x97jo nusi\xc5\xbeudyti keli pretendentai \xc4\xaf sost\xc4\x85. Tik 1774\xc2\xa0m. alafinas Abiodunas nubaud\xc4\x97 Gah\xc4\x85, ta\xc4\x8diau prasid\xc4\x97jusio nestabilumo \xc5\xa1alyje sustabdyti negal\xc4\x97jo. Po nes\xc4\x97kming\xc5\xb3 kampanij\xc5\xb3 prie\xc5\xa1 Borgu ir Nup\xc4\x99, pats Abiodunas buvo nu\xc5\xbeudytas savo s\xc5\xabnaus. Ilgainiui karalyst\xc4\x97 paskendo vidaus nesutarimuose, o valdov\xc5\xb3 kaita buvo ypa\xc4\x8d da\xc5\xbena._NEWLINE_\xc5\xa0ios suirut\xc4\x97s laikais nusilpus centrinei vald\xc5\xbeiai, susidar\xc4\x97 prielaidos i\xc5\xa1kilti imperijos provincij\xc5\xb3 valdytojams. 1817\xc2\xa0m. Ojo \xc5\xa1iaur\xc4\x97s pasienio miestas Ilorinas su musulmon\xc5\xb3 parama paskelb\xc4\x97 nepriklausomyb\xc4\x99 nuo Ojo. Tuo pat metu sukilo tolimesni vasalai ir provincijos. Egbai ir Egbadai i\xc5\xa1vijo Ojo vietinink\xc4\x85, taip atkirsdami karalyst\xc4\x99 nuo pelningos verg\xc5\xb3 prekybos. 1823\xc2\xa0m. duokl\xc4\x99 nustojo mok\xc4\x97ti Dahom\xc4\x97ja, kuri sumu\xc5\xa1\xc4\x97 Ojo armij\xc4\x85 ir per\xc4\x97m\xc4\x97 hegemonij\xc4\x85 Egbado koridoriuje._NEWLINE_Svarbiausiu Ojo prie\xc5\xa1u tapo Ilorinas. \xc5\xa0i nauja karalyst\xc4\x97, sudariusi s\xc4\x85jung\xc4\x85 su fulbi\xc5\xb3 d\xc5\xbeihado musulmonais, prisijungusi prie Sokoto kalifato, siaub\xc4\x97 Ojo teritorijas o 1835\xc2\xa0m. sunaikino Sen\xc4\x85j\xc4\xaf Oj\xc4\x85. Karalyst\xc4\x97 perk\xc4\x97l\xc4\x97 sostin\xc4\x99 \xc4\xaf naujai \xc4\xafkurt\xc4\x85 Ago d'Oyo toliau pietuose. Ta\xc4\x8diau jos galia nebesiek\xc4\x97 toliau \xc5\xa1ios teritorijos. Ojo liku\xc4\x8diuose i\xc5\xa1augo kelios naujos smulkios karalyst\xc4\x97s\xc2\xa0\xe2\x80\x93 Ibadanas, O\xc5\xa1ogbas, Ogbomo\xc5\xa1as._NEWLINE_Ojo suverenitetas sunaikintas 1888\xc2\xa0m., kuomet valstyb\xc4\x97 pripa\xc5\xbeino Brit\xc5\xb3 imperijos protekcij\xc4\x85. Ta\xc4\x8diau tradicin\xc4\x97 Ojo monarchija ir alafino titulas buvo i\xc5\xa1saugotas iki m\xc5\xabs\xc5\xb3 dien\xc5\xb3.\n_START_SECTION_\nArmija\n_START_PARAGRAPH_\nOjas pasi\xc5\xbeym\xc4\x97jo didele ir profesionalia kariuomene. Jos stipryb\xc4\x97 buvo paremta nuolat augan\xc4\x8diu gyventoj\xc5\xb3 (ir kari\xc5\xb3) skai\xc4\x8diumi ir grie\xc5\xbetomis taisykl\xc4\x97mis. Kadangi Ojo armijai buvo privaloma pergal\xc4\x97, po reik\xc5\xa1mingesni\xc5\xb3 pralaim\xc4\x97jim\xc5\xb3 karved\xc5\xbeiai tur\xc4\x97davo nusi\xc5\xbeudyti. Tai skatino grie\xc5\xbet\xc4\x85 sistem\xc4\x85._NEWLINE_Ojas buvo vienintel\xc4\x97 Benino civilizacijos valstyb\xc4\x97, tur\xc4\x97jusi kavalerij\xc4\x85. \xc5\xa0\xc4\xaf fakt\xc4\x85 nul\xc4\x97m\xc4\x97 jos geografin\xc4\x97 pad\xc4\x97tis: esant \xc5\xa1iauriau nei kitos valstyb\xc4\x97s, arkliams negr\xc4\x97s\xc4\x97 mus\xc4\x97s c\xc4\x97c\xc4\x97 sukeliama liga, tod\xc4\x97l buvo galima veisti dideles bandas. Greita kavalerija, perimta i\xc5\xa1 \xc5\xa1iauriau buvusi\xc5\xb3 Sahelio civilizacijos karalys\xc4\x8di\xc5\xb3 (Borgu ir Nup\xc4\x97s), leido sukurti didel\xc4\x99 centralizuot\xc4\x85 imperij\xc4\x85, kokios buvo vargiai \xc4\xafmanomos pie\xc4\x8diau. Tiesa, kontroliuojant pie\xc4\x8diau buvusias teritorijas, d\xc4\x97l tos pa\xc4\x8dios mus\xc4\x97s c\xc4\x97c\xc4\x97 Ojas negal\xc4\x97jo pastoviai \xc4\x8dia laikyti kavalerijos dalini\xc5\xb3. Kavalerijos branduol\xc4\xaf sudar\xc4\x97 70 profesionali\xc5\xb3 kari\xc5\xb3, vadinam\xc5\xb3 eso. Jiems vadovavo Are-Ona-Kakanfo, kuris kartu buvo ir visos armijos generolas. Jis reziduodavo strategi\xc5\xa1kai svarbiausiame pasienio mieste._NEWLINE_Centrin\xc4\x97je Ojo teritorijoje vyriausias kariuomen\xc4\x97s vadas buvo ba\xc5\xa1orunas i\xc5\xa1 Ojo mesi, kuriam pakluso dvi armijos abipus Oguno up\xc4\x97s. Joms vadovavo karved\xc5\xbeiai, tituluojami onikoyi ir okere. Visa armija buvo ginkluojama vienoda ginkluote. Duokliniai regionai taip pat tur\xc4\x97jo prievol\xc4\x99 prireikus greitai surinkti reikiam\xc4\x85 skai\xc4\x8di\xc5\xb3 kari\xc5\xb3 ir paremti centrin\xc4\x97s Ojo armijos paj\xc4\x97gas.\n_START_SECTION_\nEkonomika\n_START_PARAGRAPH_\nOjas klest\xc4\x97jimo metu tapo svarbiausiu prekybiniu partneriu pietuose su Haus\xc5\xb3 ir Mosi\xc5\xb3 valstyb\xc4\x97mis, kurios savo ruo\xc5\xbetu tarpininkavo su Transsacharin\xc4\x97s prekybos centrais. Ojas turt\xc4\x97jo d\xc4\x97l toki\xc5\xb3 produkt\xc5\xb3 kaip druska, oda, arkliai, kolos rie\xc5\xa1utai, dramblio kaulas, audiniai, vergai._NEWLINE_Verg\xc5\xb3 prekyba sudar\xc4\x97 svarbiausi\xc4\x85 Ojo ekonomikos pagrind\xc4\x85 nuo XVIII a. D\xc4\x97l to taiup svarbu buvo kontroliuoti Egbado koridori\xc5\xb3 bei vakar\xc5\xb3 duoklines valstybes, kaip Dahom\xc4\x97ja. Jos kontroliavo prekybinius miestus\xc2\xa0\xe2\x80\x93 Uid\xc4\x85, Did\xc4\xafj\xc4\xaf Pop\xc4\x85, Jakin\xc4\x85, Hogbonu ir kitus, per kuriuos vykdavo prekyba su europie\xc4\x8diais. \xc4\x8cia Ojas parduodavo politinius prie\xc5\xa1us bei u\xc5\xbekariaut\xc5\xb3 taut\xc5\xb3 vergus."